"ASP"พอร์ตอู้ฟู่จ่อขายกำไรงาม
“ก้องเกียรติ” เผยพอร์ตของ ASP จ้องขายหุ้นเหตุราคาแพงแล้ว
3 มี.ค. 2555

“ก้องเกียรติ” เผยพอร์ตของ ASP จ้องขายหุ้นเหตุราคาแพงแล้ว เก็บกำไรสูงเหมือนปี 2552 เล็งกู้เงินกระจายลงทุนทั่วโลก เน้นสหรัฐอเมริกา
นายก้องเกียรติ โอภาสวงการ ประธานกรรมการบริหาร บริษัทหลักทรัพย์ เอเซีย พลัส (ASP) เปิดเผยว่า ภาพการลงทุนตลาดหุ้นปีนี้น่าจะคล้ายกับปี 2552 ซึ่งตลาดหุ้นทั่วโลกฟื้นตัว จะเป็นปัจจัยหนุนให้พอร์ตการลงทุนของ ASP ซึ่งปัจจุบันมีจำนวน 2,000 ล้านบาท จะสามารถสร้างกำไรได้ใกล้เคียงกับปี 2552 หรือที่ระดับ 658 ล้านบาท และสูงกว่า 2554 ที่มีจำนวนกว่า 300 ล้านบาท และมีส่วนสำคัญผลักดันให้กำไรสุทธิในปีนี้จะสามารถโต 25% จากปีที่ผ่านมามีกำไรสุทธิ 505 ล้านบาทได้ 
สำหรับนโยบายพอร์ตการลงทุนของ ASP ขณะนี้รอจังหวะจะขายเงินลงทุนในหุ้นไทยในบางกลุ่ม เพราะราคาขึ้นมาค่อนข้างสูง โอกาสจะปรับเพิ่มขึ้นอีกไม่ได้ไกล และในบางกลุ่มธุรกิจได้ขายล่วงหน้า (ชอร์ต) ออกไปก่อน เช่น ค้าปลีก 
อย่างไรก็ตาม ในบางกลุ่มธุรกิจก็สนใจเข้าลงทุนเพราะราคาถูก รวมถึงตลาดหุ้นต่างประเทศ ซึ่งปัจจุบัน ASP มีการลงทุนหลักใน 7 ประเทศ คือ อเมริกา อังกฤษ เยอรมนี ฝรั่งเศส ฮ่องกง จีน และญี่ปุ่น โดยสนใจตลาดหุ้นอเมริกามากที่สุด เนื่องจากราคาถูก ขณะที่เป็นสินค้าระดับโลก มีระบบบริหารจัดการดี 
“ภาพการลงทุนหุ้นปีนี้ดีมาก หากเห็นโอกาสการลงทุนอีก บริษัทอาจจะกู้เงินมาอีกไม่เกิน 500 ล้านบาท ถือว่าคุ้มค่าเพราะขณะนี้สถาบันการเงินให้เงินกู้ในดอกเบี้ยที่ต่ำกว่าการออกตราสารหนี้ที่ระดับ 3%” นายก้องเกียรติ กล่าว 
ช่วง 2 เดือนนี้พอร์ตลงทุนในหุ้นซึ่งรวมหุ้นต่างประเทศมีผลตอบแทนมากกว่า 14% ชนะดัชนีหุ้นไทย ส่วนธุรกิจวาณิชธนกิจน่าจะโตต่อเนื่อง เพราะมีงานค้างจากปีที่แล้วอีก 21 ดีล m